
ΕΛΛΗΝΙΚΗ ΔΗΜΟΚΡΑΤΙΑ
ΥΠΟΥΡΓΕΙΟ ΝΑΥΤΙΛΙΑΣ ΚΑΙ ΝΗΣΙΩΤΙΚΗΣ ΠΟΛΙΤΙΚΗΣ
ΑΡΧΗΓΕΙΟ ΛΙΜΕΝΙΚΟΥ ΣΩΜΑΤΟΣ – ΕΛΛΗΝΙΚΗΣ ΑΚΤΟΦΥΛΑΚΗΣ

Σάββατο, 17 Οκτωβρίου 2026

ΔΕΛΤΙΟ ΤΥΠΟΥ

Παρακώλυση κατάπλου Ε/Γ-Δ/Ρ πλοίου στη Ρόδο –Αδυναμία πρόσδεσης Ε/Γ-Ο/Γ πλοίου στην Ηγουμενίτσα – Προσάραξη δύο Ι/Φ σκαφών στη Λευκάδα – Διακομιδή ασθενούς


Τις απογευματινές ώρες χθες, ενημερώθηκε η Λιμενική Αρχή της Ρόδου ότι το επιβατηγό - δρομολογιακό (Ε/Γ-Δ/Ρ) πλοίο «ΕΤΖΙΑΝ ΤΖΕΜ» Ν.Π. 10275, το οποίο εκτελούσε δρομολόγιο με ολική ναύλωση από τον λιμένα της Χάλκης στον λιμένα «ΚΑΜΕΙΡΟΥ ΣΚΑΛΑΣ» Ρόδου, με εκατόν είκοσι τέσσερις (124) επιβάτες και επτά (07) μέλη πληρώματος, αδυνατούσε να καταπλεύσει στην προκαθορισμένη θέση πρόσδεσης, λόγω της παρουσίας φορτηγού (Φ/Γ) πλοίου στον προβλήτα, χωρίς το τελευταίο να έχει εξασφαλίσει σχετική άδεια από τον φορέα διαχείρισης του λιμένα.
Μετά από επανειλημμένες προσπάθειες επικοινωνίας της Λιμενικής Αρχής με τον Πλοίαρχο του Φ/Γ πλοίου, γνωστοποιήθηκε ότι ο ανωτέρω θα μεριμνούσε για την άμεση απομάκρυνσή του. Κατά το ίδιο χρονικό διάστημα, ο Πλοίαρχος παρουσιάστηκε στη Λιμενική Αρχή για τη διεκπεραίωση διαδικασίας αλλαγής πλοιαρχίας, όπου του έγιναν αυστηρές συστάσεις για την άμεση μετακίνηση του πλοίου.
Στη συνέχεια, το Φ/Γ πλοίο απομακρύνθηκε από το σημείο και το Ε/Γ-Δ/Ρ πλοίο κατέπλευσε με ασφάλεια στον λιμένα, όπου αποβίβασε τους επιβάτες του και απέπλευσε για τον λιμένα της Χάλκης. Ακολούθως, ο Πλοίαρχος του Φ/Γ πλοίου, το οποίο βρισκόταν αρόδου, ενημέρωσε ότι δεν ήταν δυνατή η εκ νέου προσέγγιση στον λιμένα «ΚΑΜΕΙΡΟΥ ΣΚΑΛΑΣ» λόγω των δυσμενών καιρικών συνθηκών και κατευθύνθηκε σε ασφαλές αγκυροβόλιο στη Χάλκη.
Από το Κεντρικό Λιμεναρχείο Ρόδου, που διενεργεί την προανάκριση για παράβαση του άρθρου 292 του Π.Κ. («Παρακώλυση συγκοινωνιών»), κινήθηκε η διαδικασία επιβολής των προβλεπόμενων διοικητικών κυρώσεων

*****

Τις βραδινές ώρες χθες, ενημερώθηκε η Λιμενική Αρχή της Ηγουμενίτσας από τον Πλοίαρχο του επιβατηγού - οχηματαγωγού (Ε/Γ-Ο/Γ) πλοίου «ΑΛΚΙΝΟΟΣ» Ν.Π. 10789, το οποίο εκτελούσε προγραμματισμένο δρομολόγιο από τον λιμένα της Κέρκυρας προς τον λιμένα της Ηγουμενίτσας, ότι κρίθηκε επισφαλής η πρόσδεσή του στον λιμένα, λόγω των δυσμενών καιρικών συνθηκών που επικρατούσαν στην περιοχή. Μετά από προσπάθειες, το πλοίο προσέδεσε με ασφάλεια και αποβίβασε εκατόν ογδόντα έναν (181) επιβάτες, είκοσι έξι (26) Ι.Χ.Ε. οχήματα, δέκα (10) φορτηγά (Φ/Γ) οχήματα, δύο (02) λεωφορεία και ένα (01) δίκυκλο. Στη συνέχεια, το πλοίο μεθόρμισε σε έτερη ράμπα πρόσδεσης, όπου αρχικά δεν κατέστη δυνατή η ασφαλής πρόσδεσή του λόγω των δυσμενών καιρικών συνθηκών. Μετά την εξασθένιση των ανέμων, το πλοίο προσέδεσε με ασφάλεια και πραγματοποιήθηκε η φόρτωση επιβατών και οχημάτων. Τις πρώτες πρωινές ώρες σήμερα, το Ε/Γ-Ο/Γ πλοίο απέπλευσε με καθυστέρηση για την εκτέλεση του προγραμματισμένου του δρομολογίου, με πενήντα οκτώ (58) επιβάτες, δεκατρία (13) Ι.Χ.Ε. οχήματα, οκτώ (08) Φ/Γ οχήματα και ένα (01) δίκυκλο.
Από το περιστατικό δεν προκλήθηκε τραυματισμός.

*****
Τις βραδινές ώρες χθες, ενημερώθηκε η Λιμενική Αρχή της Λευκάδας από το Ενιαίο Κέντρο Συντονισμού Έρευνας και Διάσωσης (ΕΚΣΕΔ) του Αρχηγείου Λ.Σ.-ΕΛ.ΑΚΤ. για την προσάραξη σε αμμώδη βυθό ιστιοφόρου (Ι/Φ) σκάφους σημαίας Πολωνίας, με τέσσερις (04) αλλοδαπούς επιβαίνοντες (3 υπηκόους Πολωνίας και 1 υπήκοο Αρμενίας), στη θαλάσσια περιοχή της νότιας εισόδου της μαρίνας Λευκάδας. Αμέσως, στο σημείο μετέβησαν ένα Περιπολικό σκάφος Λ.Σ.-ΕΛ.ΑΚΤ. (ΠΛΣ), καθώς και το αλιευτικό (Α/Κ) σκάφος «ΚΟΥΤΡΟΥΜΠΗΣ» Σ.Λ. 942, προς παροχή συνδρομής. Το Ι/Φ σκάφος αποκολλήθηκε με τη συνδρομή του Α/Κ σκάφους και στη συνέχεια κατέπλευσε αυτοδύναμα στη μαρίνα Λευκάδας. Από το Λιμεναρχείο Λευκάδας απαγορεύτηκε ο απόπλους του Ι/Φ σκάφους μέχρι την προσκόμιση βεβαιωτικού διατήρησης κλάσης και αξιοπλοΐας από τον αναγνωρισμένο οργανισμό που το παρακολουθεί, ενώ από το συμβάν δεν υπήρξε τραυματισμός και δεν διαπιστώθηκε θαλάσσια ρύπανση.


Επίσης: Τις πρώτες πρωινές ώρες σήμερα, ενημερώθηκε η Λιμενική Αρχήτης Λευκάδας από το Ενιαίο Κέντρο Συντονισμού Έρευνας και Διάσωσης (ΕΚΣΕΔ) του Αρχηγείου Λ.Σ.-ΕΛ.ΑΚΤ., για την προσάραξη σε βραχώδη ακτή ενός ιστιοφόρου (Ι/Φ) σκάφους σημαίας Αγγλίας, με τρεις (03) αλλοδαπούς επιβαίνοντες (υπηκόους Αγγλίας), στη θαλάσσια περιοχή όρμου «ΓΕΡΟΛΙΜΙΩΝΑ» Καλάμου Λευκάδας. Αμέσως, στο σημείο μετέβησαν ένα Περιπολικό σκάφος Λ.Σ.-ΕΛ.ΑΚΤ. (ΠΛΣ), καθώς και το ταχύπλοο (Τ/Χ) σκάφος «ΦΡΕΝΤ» Τ.Ν. 723, προς παροχή συνδρομής. Οι τρεις αλλοδαποί επιβαίνοντες αρχικά περισυλλέγησαν από το Τ/Χ και στη συνέχεια μετεπιβιβάστηκαν στο ΠΛΣ και μεταφέρθηκαν με αφάλεια στο λιμάνι της Λευκάδας, καλά στην υγεία τους. Από το Λιμεναρχείο Λευκάδας που διενεργεί την προανάκριση απαγορεύτηκε ο απόπλους του Ι/Φ σκάφους μέχρι την προσκόμιση βεβαιωτικού διατήρησης κλάσης και αξιοπλοΐας από τον αναγνωρισμένο οργανισμό που το παρακολουθεί, ενώ από το συμβάν δεν διαπιστώθηκε θαλάσσια ρύπανση.

*****

Με μέριμνα του Κέντρου Επιχειρήσεων του Λιμενικού Σώματος – Ελληνικής Ακτοφυλακής διακομίστηκε, από το λιμάνι της Δάφνης του Αγίου Όρους στο λιμάνι της Ουρανούπολης, με Περιπολικό σκάφος Λ.Σ.-ΕΛ. ΑΚΤ., 39χρονος, ο οποίος έχρηζε άμεσης νοσοκομειακής περίθαλψης.

